کندز: د طالبانو په بريد کې د پوځ ۱۴ سرتيري وژل شوي
د افغانستان په جنوب کې پرتې صوبې کندز په دشت ارچي ولسوالۍ کې وسله والو طالبانو د ملي اردو په پوستو برید کړی چې په نتيجه کې یې ۱۴ سرتيري وژل شوي دي.
د افغان رسنيو ترمخه چارواکو ويلي دغه بريد تيره شپه د دشت ارچي ولسوالۍ په قرلوق سيمه کې شوی ۱۴ سرتيري پکې وژل شوي او پينځه نور پکې ژوبل شوي دي. د دولت مخالفه وسله والو طالبانو وياند ذبيح الله مجاهد د قرلوق په بريد کې د ۱۹سرتيرو د وژلو ادعا کړې او ويلي يې دي د سرتيرو څخه يې وسله هم وړلې ده. طالبانو په دشت ارچي کې دغه بريد په داسې حال کې کړی چې پرون د چهارشنبې/ شورو په ورځ يې په افغانستان کې د خندق په نوم پسرلنيو عملياتو پېل کولو اعلان کړی دی. د دشت ارچي ولسوال نصرالدين نظري افغان خبري ادارې پژواک سره په خبرو کې د ۱۴ سرتيرو د وژل کېدو او څلور ژوبلېدو پخلی کړی دی. هغه ويلي چې سيمې ته کله نور امنيتي ځواکونه ورسېدل طالبان د موقعې څخه وتښتېدل. چارواکو ويلي د ملي اردو په پوستو د بريدونو په مهال طالبانو ته هم زیان اوختی خو ويلي يې دي کره مالومات نه لري. د کندز دشت ارچي ولسوالي هغه سيمه ده چرته چې د روانې میاشتې په سر کې افغان امنیتي ځواکونو ويلي ؤ په هوايي بريدونو کې يې د طالبانو نظامي قومندانان په نښه کړي چې پکې د ۱۵ نه زيات د طالبانو مهم مشران وژل شوي وو. خو په دغو عملياتو نيوکې شوې وې چې بريد د طالبانو په يوې مدرسې شوی چرته چې د طالبانو دستار بندي روانه وه. غېر دولتي ادارو ويلي ؤ په دغو بريدونو کې د ۵۰ پورې ملکي کسان وژل شوي او د ۶۰ پورې نور ژوبل شوي وو. افغان صدر اشرف غني د دغو عملياتو د پلټنو امر کړی ؤ.